Hedelmä ostettiin paikallisesta supermarketista.

Maksaisitko tästä taideteoksesta 110 000 euroa? Joku maksoi. Art Basel

Taiteen huipputapahtuma Art Basel Miami Beach avattiin torstaina Floridassa. Yksi esillä oleva taideteos on seinään roudarinteipillä kiinnitetty banaani.

Itse asiassa italialainen taiteilija Maurizio Cattelan on tehnyt samaa korkeakulttuurista teosta kolme kappaletta, joista kaksi on jo myyty 120 000 dollarilla, noin 110 000 eurolla.

Yksi olisi vielä jäljellä, pyyntihinta on 135 000 euroa. Kun haluttu tavara uhkaa loppua, hinta luonnollisesti kipuaa. Ainoasta jäljellä olevasta kappaleesta on gallerian mukaan tullut jo kaksi kyselyä.

Galleristin mukaan kaikki teoksessa on tarkkaan harkittua. Art Basel

Nerokas teos

Banaani on esillä Perrotin-nimisessä nykytaiteen galleriassa. Taideteoksen nimi on Comedian, koomikko.

– Banaanit ovat globaalin kaupan symboleita ja ne ovat myös klassisia huumorin lähteitä. Artisti on muuttanut arkipäiväisen esineen vahvan kritiikin ja ilon lähteeksi, sanoo galleristi Emmanuel Perrotin CNN:lle. Hän kertoo, että banaani ostettiin paikallisesta supermarketista.

Galleristi kiistää jyrkästi, että teoksessa olisi kysymys vitsistä. Hän pitää sitä nerokkaana.

– Jokainen yksityiskohta taideteoksessa on tarkkaan harkittu, hedelmän muodosta siihen kulmaan, mihin se on ripustettu seinälle, kertoo Perrotin.

Taiteilija ei ole antanut minkäänlaisia ohjeita siitä, miten teosta pitää käsitellä sen jälkeen, kun hedelmä alkaa mädäntyä.

Maurizio Cattelan on maailmankuulu taiteilija, jolla taitaa olla hieman veijarin vikaa. AOP

Kullattu WC-pöntto varastettiin

Maurizio Cattelan on aiheuttanut kohua taideteoksillaan aikaisemminkin. Yksi hänen teoksistaan, kullattu vessanpönttö, varastettiin syyskuussa Britanniassa Blenheimin palatsista, jossa se oli näytteillä.

Toimiva 18-karaatin kullalla päällystetty WC-istuin on nimeltään America.